b'\n_START_ARTICLE_\nBrighton\n_START_SECTION_\nEtimologija\n_START_PARAGRAPH_\nPrvo ime naselja, ki je bilo zapisano v Domesday Book, je bilo Bristelmestune. \xc4\x8ceprav je bilo dokumentiranih ve\xc4\x8d kot 40 razli\xc4\x8dic, je bil Brighthelmstone (ali Brighthelmston) najpogosteje uporabljeno ime med 14. in 18. stoletjem. _NEWLINE_Brighton je bil sprva uradno skraj\xc5\xa1ana oblika, prvi\xc4\x8d uporabljena leta 1660 in je postopoma izpodrinila dalj\xc5\xa1e ime. Brighthelmstone je bilo uradno ime do leta 1810. Ime je anglosa\xc5\xa1kega izvora. Ve\xc4\x8dina znanstvenikov meni, da izhaja iz beorthelm + t\xc5\xabn \xe2\x80\x93 doma\xc4\x8dija Beorthelm, staroangle\xc5\xa1ko ime, povezano z vasmi drugje v Angliji. T\xc5\xabn je pogosto uporabljena beseda v Sussexu, predvsem na obali, in se pojavlja v kombinaciji z osebnim imenom. Po drugi etimologiji ime izvira iz staroangle\xc5\xa1ke besede za "kamnito dolino" (stone valley), vendar je manj sprejemljiva. Brighthelm daje svoje ime med drugim cerkvi in pubu v Brightonu in nekaterim \xc5\xa1tudentskim domovom univerze v Sussexu. Zgodovinar Antony Dale je leta 1950 ugotovil, da je neimenovani zgodovinar predlagal staroangle\xc5\xa1ko besedo "brist" ali "briz", kar pomeni "razdeljen", ki bi lahko bila prvi del zgodovinskega imena Brighthelmstone. Mesto je bilo prvotno razdeljeno na pol s potokom Wellesbournom, ki je bil kanaliziran in zakopan v 18. stoletju.\n_START_SECTION_\nZgodovina\n_START_PARAGRAPH_\nPrvo naselje na obmo\xc4\x8dju Brightona je bilo Whitehawk Camp, neolitski tabor na hribu Whitehawk, ki je datiran v leta 3500 in 2700 pred na\xc5\xa1im \xc5\xa1tetjem.  To je eden od \xc5\xa1estih z nasipi ograjenih naselij v Sussexu. Arheologi so ga le delno raziskali, vendar so odkrili \xc5\xa1tevilne grobne gomile, orodje in kosti, kar ka\xc5\xbee, da je bil kraj pomemben. [20] Pri Coldeanu je bila tudi bronastodobna naselbina. Keltski Briti so pri\xc5\xa1li v Britanijo v 7. stoletju pr. n. \xc5\xa1t. in tu je bilo pomembno naselje Hollingbury Camp na hribu Hollingbury. Ta keltski \xc5\xbeeleznodobni tabor izvira iz 3. ali 2. stoletja pred na\xc5\xa1im \xc5\xa1tetjem, bil je okrogel in omejen z zemeljskim nasipom  premera okoli 300 m. Cissbury Ring, pribli\xc5\xbeno 16 km od Hollingburyja, naj bi bilo sredi\xc5\xa1\xc4\x8de. _NEWLINE_Pozneje je bila na obmo\xc4\x8dju Preston Village rimska vila, v bli\xc5\xbeini je tekla rimska cesta iz Londona, odkritih je bilo veliko fizi\xc4\x8dnih dokazov rimske zasedbe. Od 1. stoletja na\xc5\xa1ega \xc5\xa1tetja so Rimljani zgradili \xc5\xa1tevilne vile in skupaj z doma\xc4\x8dini oblikovali kmetijska naselja.  Potem ko so v za\xc4\x8detku 4. stoletja Rimljani zapustili obmo\xc4\x8dje Brightona, so nadzor prevzeli avtohtoni Kelti. Anglosasi so vdrli v poznem 5. stoletju na\xc5\xa1ega \xc5\xa1tetja in obmo\xc4\x8dje je postalo del Kraljevine Sussex, ki jo je leta 477 ustanovil kralj Ella. _NEWLINE_Anthony Seldon je opredelil pet faz razvoja Brightona do 20. stoletja. Vas Bristelmestune so ustanovili anglosa\xc5\xa1ki zavojevalci verjetno v za\xc4\x8detku prihoda Sasov. Imeli so privla\xc4\x8den enostaven dostop za \xc4\x8dolne, zavetno obmo\xc4\x8dje za gradnjo in bolj\xc5\xa1e razmere v primerjavi z vla\xc5\xbenim, hladnim in meglenim Wealdom na severu. Ob nastajanju Domesday Book (zemlji\xc5\xa1ke knjige) leta 1086 je bilo tu ribi\xc5\xa1ko in kmetijsko naselje z okoli 400 prebivalci. Pomen mu je rasel od normanske dobe dalje. Do 14. stoletja sta bila zgrajena cerkev, trg, imeli so tudi prvi zakon (prvi mestni stra\xc5\xbenik je bil izvoljen leta 1285). Po opusto\xc5\xa1enju in po\xc5\xbeigu francoskih napadalcev v za\xc4\x8detku 16. stoletja \xe2\x80\x93 prva upodobitev Brightona, slika iz okoli 1520, prikazuje napad admirala Pregenta de Bidouxa junija 1514 \xe2\x80\x93 je mesto postalo mo\xc4\x8dno in uspe\xc5\xa1no, saj je razvilo ribi\xc5\xa1tvo, lovili so sku\xc5\xa1e. Mre\xc5\xbea ulic v starem mestnem jedru (sedanja Lanes area) je bila dobro razvita in mesto je hitro raslo: prebivalstvo se je pove\xc4\x8dalo z okoli 1500 leta 1600 na okoli 4000 v 1640-ih. V tem \xc4\x8dasu je bil Brighton najbolj naseljeno in pomembno mesto v Sussexu. _NEWLINE_V naslednjih nekaj desetletjih je mesto izrazito nazadovalo. Ve\xc4\x8d tujih napadov, neurja (zlasti uni\xc4\x8dujo\xc4\x8da velika nevihta leta 1703), upadanje ribi\xc5\xa1ke industrije in bli\xc5\xbenji Shoreham, ki je postal pomembno pristani\xc5\xa1\xc4\x8de, so povzro\xc4\x8dili upad gospodarstva. Prebivalstvo se je v za\xc4\x8detku 18. stoletja zmanj\xc5\xa1alo na 2000. _NEWLINE_V 1730-ih se je za Brighton za\xc4\x8dela druga faza razvoja. Sodobno zabavo s pitjem in kopanjem v morski vodi kot domnevno zdravilo za razne bolezni je navdu\xc5\xa1eno spodbujal dr. Richard Russell iz bli\xc5\xbenjega Lewsa. Veliko bolnikov je imelo kuro na morju, saj je prav Brighton postal znan po tem. Royal Albion je bil eden prvih hotelov. [29] Od 1760-ih je bil to\xc4\x8dka za vkrcanje ladij, ki so plule v Francijo, cestni promet v London se je izbolj\xc5\xa1al, ko je bila leta 1770 narejena glavna cesta prek Crawleyja. _NEWLINE_Leta 1780 se je za\xc4\x8dela razvijati jurijanska terasa in ribi\xc5\xa1ko mestece se je razvilo v modno letovi\xc5\xa1\xc4\x8de Brighton. Rast mesta je \xc5\xa1e dodatno spodbudilo pokroviteljstvo princa regenta (poznej\xc5\xa1ega kralja Jurija IV.) po njegovem prvem obisku leta 1783. Veliko svojega prostega \xc4\x8dasa je pre\xc5\xbeivel v mestu in dal zgraditi Kraljevi paviljon. V tem obdobju se je sodobna oblika imena Brighton za\xc4\x8dela splo\xc5\xa1no uporabljati._NEWLINE_Z dokon\xc4\x8danjem Prestonske voja\xc5\xa1nice leta 1793 je bila v mestu vojska. _NEWLINE_Z \xc5\xbeeleznico leta 1841 je Brighton postal dostopen za izletnike iz Londona. Prebivalstvo se je pove\xc4\x8dalo s pribli\xc5\xbeno 7000 leta 1801 na ve\xc4\x8d kot 120.000 leta 1901.  Mnoge glavne znamenitosti so bile zgrajene v viktorijanski dobi, to so  Grand Hotel (1864), Zahodni pomol (West Pier) (1866) in Palace Pier (1899). Najprej pa je bil zgrajen slavni Veri\xc5\xbeni pomol (Chain Pier) po na\xc4\x8drtih poveljnika Samuela Browna, ki je obstajal od leta 1823 do 1896 in ga je videti na slikah  Turnerja kot Constabla. _NEWLINE_Zaradi sprememb meja je bilo obmo\xc4\x8dje Brightona do leta 1952 raz\xc5\xa1irjeno. Zgrajene so bile nove stanovanjske soseske Moulsecoomb, Bevendean, Coldean in Whitehawk. Glavna \xc5\xa1iritev je bila leta 1928 z vasmi Patcham, Ovingdean in Rottingdean in \xc5\xa1e ve\xc4\x8d stanovanj je bilo zgrajenih v delih Woodingdean po drugi svetovni vojni. Leta 1997 se je pridru\xc5\xbeil \xc5\xa1e Hove in danes sta Brighton in Hove enota, ki mu je kraljica Elizabeta II. podelila status mesta ob proslavah prehoda v tiso\xc4\x8dletje leta 2000.\n_START_SECTION_\nGeografija\n_START_PARAGRAPH_\nBrighton le\xc5\xbei med Ju\xc5\xbenim gri\xc4\x8devjem (South Downs) in Rokavskim prelivom na severu in jugu. Obala Sussexa je \xc5\xa1irok, plitev zaliv med rtoma Selsey Bill in Beachy Head. Brighton se je razvil v bli\xc5\xbeini sredi\xc5\xa1\xc4\x8da tega predela okoli sezonske reke Wellesbourne (ali Whalesbone), ki te\xc4\x8de z Ju\xc5\xbenega gri\xc4\x8devja nad Patchamom. Izliva se v Rokavski preliv na pla\xc5\xbei v bli\xc5\xbeini Vzhodnega klifa (East Cliff)._NEWLINE_Za izlivom je bilo ustje mirujo\xc4\x8dega ribnika, imenovano Pool ali Poole, \xc5\xbee od srednjega veka. Do leta 1793 je bilo ograjeno s hi\xc5\xa1ami in trgovinami, nato pa je bil Wellesbourne kanaliziran zaradi prepre\xc4\x8devanja poplavljanja in le ime ceste (Valley Pool, prvotno Pool Lane) [46] ozna\xc4\x8duje ta kraj. Ohranjena je le ena izvirna hi\xc5\xa1a. Za Pool Valleyjem je Old Steine (zgodovinsko The Steyne), prvotno ravno in mo\xc4\x8dvirnato obmo\xc4\x8dje, kjer so ribi\xc4\x8di su\xc5\xa1ili svoje mre\xc5\xbee. Wellesbourne se ob dalj\xc5\xa1em mo\xc4\x8dnem de\xc5\xbeevju ob\xc4\x8dasno ponovno pojavi. _NEWLINE_Brighton se ni nikoli razvil v pomembno pristani\xc5\xa1\xc4\x8de. Kljub temu pa so se opisi kot "Port of Brighthelmston" ali "Port of Brighton" v\xc4\x8dasih uporabljali med 14. in 19. stoletjem, na primer leta 1766, ko so bile njegove nami\xc5\xa1ljene meje opredeljene za carinske namene._NEWLINE_Vzhodni klif (East Cliff) te\xc4\x8de nekaj kilometrov od Pool Valleyja proti Rottingdeanu in Saltdeanu, ko se\xc5\xbeejo 24 metrov nad morsko gladino. Tla pod klifi so me\xc5\xa1anica naplavin in gline z nekaj okru\xc5\xa1enega kremena in krede, saj je erozija mo\xc4\x8dno prisotna. [50] Klif sam je iz krede. Pod njo so tanke plasti zgornjega in spodnjega zelenega pe\xc5\xa1\xc4\x8denjaka z debelej\xc5\xa1im pasom gline. Kopenska pobo\xc4\x8dja se dvigujejo postopoma od juga proti severu proti vrhu Downs._NEWLINE_Glavne prometne povezave so se razvile po tleh doline Wellesbourna, od katerega se zemlji\xc5\xa1\xc4\x8de strmo vzpenja, zlasti na vzhodni strani. Prvo naselje je na pla\xc5\xbei na dnu doline, ki je deloma za\xc5\xa1\xc4\x8ditena pred erozijo s podvodnim skrilavcem. Spremembe morske gladine so ve\xc4\x8dkrat vplivale na plimovanje: 16 ha je izginilo v prvi polovici 14. stoletja, velika nevihta 1703 pa je povzro\xc4\x8dila obse\xc5\xbeno uni\xc4\x8denje. Prve za\xc5\xa1\xc4\x8dite pred morjem so postavili leta 1723, \xc4\x8dez stoletje pa je bil zgrajen dolg morski zid._NEWLINE_Brighton ima zmerno podnebje, po K\xc3\x96PPENu je Cfb. Zanj je zna\xc4\x8dilno blago, mirno vreme z veliko sonca, morski vetri\xc4\x8d in "zdrav zrak" pripisujejo nizki ravni kro\xc5\xa1enj dreves. Povpre\xc4\x8dne vrednosti padavin 740 mm na obali in okoli 1000 milimetrov  na vrhu Ju\xc5\xbenega gri\xc4\x8devja. Nevihte so povzro\xc4\x8dile resne po\xc5\xa1kodbe v letih 1703, 1806, 1824, 1836, 1848, 1850, 1896, 1910 in 1987. Sne\xc5\xbei redko, sne\xc5\xbeilo je na primer leta 1881 in 1967.\n_START_SECTION_\nZnamenitosti\n_START_PARAGRAPH_\nKraljevi paviljon je nekdanja kraljeva pala\xc4\x8da, zgrajena kot dom za princa regenta v za\xc4\x8detku 19. stoletja pod vodstvom arhitekta Johna Nasha in je znan po svoji indijsko-saracenski arhitekturi in vzhodnja\xc5\xa1ki notranjosti. Druga indijsko-saracenska zgradba v Brightonu je Sassoonov mavzolej, zdaj eleganten ve\xc4\x8derni klub. Paviljon je odprt za javnost, v njem je muzej._NEWLINE_Brighton Marine Palace in Pier (\xc5\xbee dolgo poznan kot Palace Pier), odprt leta 1899. Na njem so zabavi\xc5\xa1\xc4\x8de, restavracije in arkadni hodnik. [89]_NEWLINE_Zahodni pomol je bil zgrajen leta 1866 in je eden od le dveh pomolov I. razreda I. Zdru\xc5\xbeenem kraljestvu. Zaprt je bil od leta 1975. Nekaj \xc4\x8dasa so ga \xc5\xbeeleli obnoviti, ampak dva po\xc5\xbeara leta 2003 in drugi neuspehi so povzro\xc4\x8dili opustitev na\xc4\x8drtov. [90] Razgledni stolp Brighton i360 so odprli 4. avgusta 2016. S 162 metrov vi\xc5\xa1ine in z opazovalno plo\xc5\xa1\xc4\x8dadjo na 138 metrih je  najvi\xc5\xa1ji britanski opazovalni stolp zunaj Londona, je vi\xc5\xa1ji tudi od kolesa London Eye._NEWLINE_Brightonska stolpna ura je iz leta 1888, zgrajena ob jubileju kraljice Viktorije. Je na sti\xc4\x8di\xc5\xa1\xc4\x8du najbolj obremenjenih prometnic v Brightonu. English Heritage jo je uvrstila v II. razred po arhitekturnem in zgodovinskem pomenu._NEWLINE_Volkova elektri\xc4\x8dna \xc5\xbeeleznica(Magnus Volk) je ozkotirna zgodovinska proga vzdol\xc5\xbe roba pla\xc5\xbee od Brightonskega pomola do Black Rocka in Brightonske  marine. Zgrajena je bila leta 1883 in je najstarej\xc5\xa1a \xc5\xbeeleznica na svetu z elektri\xc4\x8dnim pogonom. [92]_NEWLINE_Grand Hotel je bil zgrajen leta 1864 in je zgodovinski viktorijanski hotel. V hotelu je eksplodirala bomba, ki jo je podstavila Irska republikanska armada (IRA) v zgodnjih jutranjih urah 12. oktobra 1984 v poskusu atentata na predsednico vlade Margaret Thatcher med konferenco konservativne stranke. [93]_NEWLINE_Iz 11. stoletja (1086) [94] je cerkev svetega Miklav\xc5\xbea, ki je najstarej\xc5\xa1a zgradba v Brightonu. Druge pomembne cerkve so zelo visoka ope\xc4\x8dna cerkev svetega Bartolomeja (1874), ki jo je zasnoval arhitekt Edmund Scott, svetega Petra (1828) in svetega Martina, znana po svoji urejeni notranjosti. _NEWLINE_Brighton in Hove ima pet sinagog: na New Church Road, Hove; Holland Road, Hove; napredna sinagoga Brighton & Hove, Hove; reformirana sinagoga Brighton & Hove, Hove; Middle Street, Brighton._NEWLINE_Brightonski muzeji so: Brightonski muzej in umetnostna galerija, Prestonska gra\xc5\xa1\xc4\x8dina (Preston Manor), Boothov prirodoslovni muzej, Brightonski muzej igra\xc4\x8d in modelov ter Ribi\xc5\xa1ki muzej.'